遺吳沖卿大饗碑文
作者：韓維
朝代：宋

paragraphs: 蒼碑剝龍螭，突兀古殿側。
世變文字異，歲久苔蘚蝕。
諒非好事者，塵土未嘗拭。
我來仰首看，百過不自息。
曩者魏方盛，帝丕託威德。
馳驅百萬衆，南指斗牛域。
誓將殄氛祲，飲馬長江邑。
翠華鬰回翔，高會誇故國。
肅肅環佩響，煌煌羽旄飾。
鼓鐘何鏜鎝，淮漢爲震仄。
罷饗示得意，摛文永鑱勒。
從臣梁孟皇，隸法當世特。
奉詔無與讓，淋漓奮其墨。
爾來幾千歲，卓卓見筋力。
端莊九鼎重，勁挺群珪植。
威儀商山老，氣象漢庭直。
惟昔銘栒戈，先儒固難迹。
况我鄙陋極，視此空嘆惜。
常恐日磨滅，不辨點與畫。
呼工模於紙，一掃見白黑。
緘包比瓊瑶，把玩廢寢食。
于時大經九，有詔講謬忒。
刊之太學中，爲後代法式。
沖卿邦家彥，學問古今積。
辭端海鯨運，筆力霜鷙擊。
况茲服儒官，灑翰固其職。
楷模所流傳，歷世動千百。
自非體法正，徒使觀者惑。
厥初篆草隸，根本君已極。
聊持釘張玩，庶以參得失。